بھارتی چناؤ کمیشن
کرکٹ کی مایہ ناز شخصیت اور بھارت رتن ایوارڈ یافتہ سچن تندولکر نے زیادہ سے زیادہ ووٹروں کو ووٹ ڈالنے کی طرف راغب کرنے کے لئے ای سی آئی کے لئے ایک قومی آئیکون کے طور پر اپنی اننگز کا آغاز کیا
سچن تندولکر نے کہا کہ کرکٹ میچوں کے دوران جو دل ٹیم انڈیا کے لئے دھڑکتے ہیں، وہ اب اُسی طرح سے ووٹ ڈال کر جمہوری عمل کو آگے بڑھانے کے لئے بھی دھڑکیں گے
چیف الیکشن کمشنر راجیو کمار نے کہا کہ ووٹروں کو ووٹ ڈالنے کی طرف راغب کرنے کے لئے تندولکر ایک بہترین انتخاب ہیں
کرکٹ کی مایہ ناز شخصیت اور بھارت رتن ایوارڈ یافتہ سچن رمیش تندولکر نے آج الیکشن کمیشن آف انڈیا کے لئے ووٹروں میں بیداری پھیلانے اور ان کی تعلیم کے لئے قومی آئیکون کے طورپر ایک نئی اننگز کا آغاز کیا ہے۔اس سلسلے میں آکاش وانی رنگ بھون نئی دہلی میں منعقدہ ایک تقریب میں چیف الیکشن کمشنر جناب راجیو کمار اور الیکشن کمشنر جناب انوپ چندر پانڈے اور جناب ارون گوئل کی موجودگی میں تین سال کی مدت کے لئے سچن تندولکر کے ساتھ ایک مفاہمت نامے پر دستخط کئے گئے۔آنے والے انتخابات خصوصی طورپر 2024 کے عام انتخابات میں ووٹروں کی شرکت میں اضافے کے لئے آبادیاتی اعتبار سے نوجوانوں پر سچن تندولکر کے غیر معمولی اثر کا فائدہ اٹھانے کے لئے یہ تعاون ایک اہم قدم ہے۔اس شراکت داری کے ذریعے ای سی آئی شہری اور نوجوانوں کی عدم دلچسپی کے چیلنجوں کا سامنا کرنے کی کوشش کے طورپر شہریوں خصوصی طورپر نوجوانوں اور شہری آبادی کی انتخابی عمل میں نسبتاً بے رغبتی کو دور کرنا ہے۔
الیکشن کمیشن آف انڈیا کے نیشنل آئیکون کے طورپر اپنے رول کے سلسلے میں سچن تندولکر نے جوش وجذبے اور اس مقصد کے لئے اپنی عہد بندی کا اظہار کیا اور کہا کہ ہندوستان جیسی متحرک جمہوریت کے لئے نوجوان ملک کی تعمیر میں ایک کلیدی رول ادا کرتے ہیں۔سچن تندولکر نے کہا کہ کرکٹ میچوں کے دوران جو دل ٹیم انڈیا کے لئے دھڑکتے ہیں اورایک آواز میں’انڈیا انڈیا‘کا غلغلہ بلند کرتے ہیں، وہ اب اُسی طرح سے ووٹ ڈال کر گرانقدر جمہوری عمل کو آگے بڑھانے کے لئے بھی دھڑکیں گے۔جمہوری عمل کو آگے بڑھانے کا ایک آسان اور سب سے زیادہ طاقتور طریقہ یہ ہے کہ ہم مستقل مزاجی کے ساتھ ووٹ ڈالتے رہیں۔
اس موقع پر خطاب کرتے ہوئے انہوں نے کہا کہ جس جوش و جذبے کے ساتھ اسٹیڈیم میں جاتے ہیں، اُسی جذبے کے ساتھ پولنگ بوتھ پر بھی جائیں،جس طرح ہم اپنی قومی ٹیم کے حق میں وقت لگاتے ہیں، اسی طرح اپنا ووٹ ڈالنے کے لئے بھی وقت لگائیں۔ہمیں اپنے جوش و جذبے کا برقرار رکھنا ہے، جب ہمارے ملک کے کونے کونے سے نوجوان بڑی تعداد میں انتخابی جمہوریت میں حصہ لیں گے تو ہمیں ایک خوشحال ملک دیکھنے کو ملے گا۔
اس موقع پر خطاب کرتے ہوئے چیف الیکشن کمشنر راجیو کمار نے کہا کہ جناب سچن تندولکر ایک مایہ ناز شخصیت ہیں اور صرف ہندوستان میں ہی نہیں، بلکہ عالمی سطح پر انہیں عزت وقار حاصل ہے۔ان کے اثر کا حلقہ کرکٹ کے میدان کے باہر بھی ہے۔جناب راجیو کما رنے کہا کہ ان کا شاندار کیریئر ، شاندار کارکردگی، ٹیم ورک اور کامیابی کے لئے جہدمسلسل کے تئیں ان کی عہد بندی کا گواہ ہے۔چیف الیکشن کمشنر نے کہا کہ ان کا اثر کھیلوں کی دنیا سے باہر بھی ہے، جو انہیں ووٹروں کی ووٹ ڈالنے کی طرف رغبت دلانے کے لئے ایک بہترین انتخاب بنادیتا ہے۔
اس تعاون کے ذریعے مختلف قسم کی سرگرمیاں انجام دی جائیں گی، جن میں مختلف ٹی وی ٹاک شوز؍ پروگراموں اور ڈیجیٹل مہموں وغیرہ کے ذریعے ووٹروں کو بیدار کرنا بھی شامل ہے۔ان سرگرمیوں کا مقصد ووٹروں میں بیداری پیدا کرنا اور انہیں ووٹ ڈالنے کی اہمیت سے روشناس کرانا ، ملک کی تعمیر میں ووٹنگ کے رول سے واقف کرانا ہے۔
مفاہمت نامے پر دستخط کئے جانے کی تقریب کے دوران نیشنل اسکول آف ڈرامہ کے طلباء نے جمہوریت کو مضبوط بنانے کے سلسلے میں ووٹ ڈالنے کی اہمیت کے بارے میں ایک تاثیر کن ڈرامہ بھی پیش کیا۔
الیکشن کمیشن آف انڈیا مختلف میدانوں سےمعروف ہندوستانی شخصیتوں کا تعاون اور جمہوری عمل میں شرکت کے لئے ووٹروں کو تحریک دینے کے واسطے قومی آئیکون کے طورپر ان کی خدمات حاصل کرتا ہے۔گزشتہ سال الیکشن کمیشن نے قومی آئیکون کے طورپر معروف اداکار پنکج ترپاٹھی کا تعاون حاصل کیا تھا۔اس سے قبل 2019 کے انتخابات کے دوران ایم ایس دھونی ، عامر خان اورمیری کوم جیسی معروف شخصیات الیکشن کمیشن آف انڈیا کے قومی آئیکون رہے ہیں۔